Türkmenistanyň Jemagat hojalygy instituty

Jemgyýeti öwreniş ylymlary kafedrasy

Dersi: Türkmenistanyň taryhy

Tema: Türkmenistanyň ýerleri VII-X asyrlarda

Dördünji söhbet sapak

Uly mugallym: Joraýew Gylyçmuhammet

Aşgabat – 2018

**Dördünji söhbet sapak**

**Tema: Türkmenistanyň ýerleri VII-X asyrlarda.**

**Meýilnama:**

1. **Beýik ýüpek ýoly.**
2. **Göktürkmenleriň döwleti.**
3. **Araplaryň basypalyjylykly ýörüşleri. Yslam dininiň ýaýaramagy.**
4. **Tahyrylar we Garahanlylar döwleti.**
   * + 1. **Beýik ýüpek ýoly.**

Adamzat jemgyýeti döräli bäri, onuň ösüşi hiç wagt aragatnaşyksyz bolmandyr. Gadymy ýollardan biri Günbatar bilen Gündogary birnäçe müňýyllyklaryň dowamynda biri-birine baglaşdyryp gelen Ýüpek ýoludyr. “Beýik ýüpek ýoly” Hytaýy Alynky Aziýa we Ýewropa bilen baglanyşdyrýan söwda kerwen ýoludyr. Hytaýyň daşary ýurtlara çykarýan harytlary diňe ýüpek matadan ybarat bolman, eýsem çaý, farfor, bezeg üçin boýag, kagyz önümleri çykarypdyr. Bu harytlar Ýewropanyň bazarlarynda geçginli eken. Ýöne Hytaýyň esasy harytlarynyň ýüpekdigini nazara alyp bu söwda ýoluna “Beýik ýüpek ýoly” diýip at beripdirler.

Hytaý harytlary ýüzlerçe ýyllaryň dowamynda Parfiýa döwletiniň üstünden geçýän söwda ýollary arkaly grek-rim dünýäsine äkidilipdir. Bu söwda ýolunyň başlangyjy Hytaý täjiri, syýahatçysy Sžan Szýanyň ady bilen baglanşykly bolupdyr.

Biziň eýýamymyzdan öňki II asyrda ol Merkezi Aziýa syýahat edipdir. Şol asyryň 50-40-njy ýyllarynda Hytaý Gündogar Türküstany basyp alypdyr. Şondan soňra Hytaý bilen Merkezi Aziýanyň söwda, medeni gatnaşyklary barha ösüpdir. Hytaý söwdagärleri Merkezi Aziýadan owadan ýyndam atlary, ýorunja, üzüm we pagta tohumlaryny äkidipdirler. Hytaý täjirleriniň esasy harytlary ýüpek bolupdyr. Şol döwürde ýüpek matanyň taýýarlanyşynyň syry ýewropalylara belli bolmandyr. Hytaýlylar bolsa ony örän gizlin saklapdyrlar. Taryhçy alymlaryň ýazmaklaryna görä, hytaýlylar

mundan 5 müň ýyl ozal ýüpek gurçugyndan ýüpek almagyň usulyny tapypdyrlar. Rowata görä, ilkinji ýüpegiň alynmagy imperator aýal Si Ling-Çi tarapyndan üsti açylypdyr. Ol çaý içip otyrka käsesine agaçdan ýüpek gurçugynyň pilesi gaçypdyr. Haçan-da, ol käseden çykarjak bolup piläni çekende, pileden ýüpek sapagy çözülip başlapdyr we ilkinji gezek ýüpek sapagy alnypdyr.

Hytaý täjirleri öz harytlaryny Merkezi Aziýanyň bazarly şäherleri bolan Samarkantda, Buharada, Amulda, Horezmde, Merwde we beýleki şäherlerde ýerleşdiripdirler. Adatça hytaýly täjirler Merwden günorta-günbatara Nişapura (Eýrana) ertipdirler, Ýerli täjirler bolsa, harytlary Siriýa, ondan aňryk gämilere ýükläp Müsüre, Wizantiýa, Italiýa ýetiripdirler. Hytaýlylar ýüpegi öndürmekligiň usulyny köp asyrlap gizläp saklan bolsalar-da, Merkezi Aziýa we Ortaýer deňziniň kenarýaka ýurtlaryna ýüpekçilik dürli ýollar bilen ýaýrapdyr. Taryhy ýazuw çeşmeleriniň şaýatlyk etmegine görä, b. e. VI asyrynyň 50-nji ýyllarynda Wizantiýanyň imperatory Ýustinian I dolandyran ýyllarynda Wizantiýa syýahatçylary Hytaýdan öz hasalarynyň içini köwüp, ýüpek gurçuklarynyň tohumyny gizlinlikde Wizantiýa getiripdirler. Şondan soň ýüpek Wizantiýada hem öndürilip başlanypdyr.

Beýik ýüpek ýolunyň birnäçe şahalary bolup, olar dünýäniň dürli künjegine uzapdyr. Olaryň biri Owganystanyň üsti bilen Hindistana giden bolsa, beýlekisi Wolga derýasynyň üsti bilen Gündogar Ýewropa ýurtlaryna gidipdir. Ýüpek ýolunyň şahalary bilen Hytaýyň, Hindistanyň we Merkezi Aziýanyň harytlary Kiýew, Nowgorod, Moskwa ýaly gadymy rus şäherlerine hem ýetipdir. Şeýlelik bilen, Beýik ýüpek ýoly alkara söwda gatnaşyklarynyň ösmeginde,halklaryňýakynlaşmagynda ýüpek ýoly möhüm ähmiýete eýe bolupdyr.

Biziň eýýamymyzyň I-II asyrlarynda Ŷüpek ýolunyň ugrunda uly we kuwwatly Parfiýa döwleti ýerleşipdir. Söwda ýolunyň Parfiýanyň üstünden geçmegi Rim bilen Hytaýyň aralygynda Parfiýa döwletiniň kerwen ýollarynyň üstünden agalyk etmegine oňaýly şert döredipdir. Parfiýa täjirleri diňe bir Hytaý harytlaryny satyn almak

ýa-da ony günbatar ýurtlaryna äkitmek bilen meşgul bolman, eýsem öz harytlaryny hem satypdyrlar. Parfiýa täjirleri öz harytlaryny Siriýaly, Gresiýaly, Rimli we beýleki Ýewropaly täjirlere satýan ekenler. Parfiýa kerwenleri günbatarda Siriýa, Ermenistana, Palestina we Müsüre çenli baryp ýetipdirler. Bu döwürde Türkmenistanyň ýerlerindäki beýleki şäherler hem söwda ýolunyň ugrunda ýerleşip uly ähmiýete eýe bolupdyrlar.

“Ýüpek ýoly” Hytaýyň gadymy merkezi Siandan başlanyp Dunhuana gelýär. Dunhuanda ol ikä bölünýär. Ýüpek ýolunyň günorta-günbatar şahasy Takla Makan çöli arkaly Hotana, ondan Ýarkende gelip Pamir dagynyň jülgeleri bilen Baktriýa gelýär. Balhda bolsa ýol üç şaha: onuň günbatar şahasy Merwe, günorta şahasy Hindistana, demirgazyk şahasy bolsa Termeziň üsti bilen Samarkanda tarap gidipdir. Samarkantdan günbatara Buhara, ondan Warahşa arkaly Faraba, ondan hem Amula barypdyr. Amuldan Merwe we Amyderýanyň ugry bilen Ürgenç tarapa gidipdir.

Gadymy ýüpek ýoly Merwe çenli köp şäherleri geçip, ýagny “Lazurit ýolunyň”, “şa ýolunyň” üsti bilen Merwden günbatara tarap uly kerwen ýoly Hytaý, Hindistan, Orta we ýakyn gündogary hatda Orta ýer deňiziniň kenarlary bilen birikdiripdir. Taryhy ýazuw çeşmelerine we arheologiki tapyndylara esaslanyp, Merwden günbatara tarap gidýän Ýüpek ýoly Parfiýa döwletiniň Nusaý şäheri arkaly Eýranyň Hemedan şäherine baryp ýetipdir we olardan geçip Mesopotamiýanyň Ktesifon we Bagdat şäherlerine barypdyr. Ondan Tigr derýasynyň sag kenary boýunça demirgazyga gidip Antiohiýa arkaly Damaska, ondan Tir we Nuddus şäherleri arkaly Müsüre geçipdir. Merwden çykan kerwen demirgazyk Kaspi boýunça demirgazyk Kawkaza, soňra Gara deňiziň demirgazygyndan Konstantinopola baryp, Bosfor we Dardenal arkaly Orta ýer deňizine geçip, Wizantiýanyň şäherlerine baryp ýetipdir. Hytaý imperatory ýüpek ýoly arkaly günbatardaky döwletler bilen söwda we diplomatiki gatnaşyklaryýola goýupdyr. Olar öz ilçilerini uly sowgat bilen Merkezi Aziýa, Eýrana, Mesipotamiýa we Kiçi Aziýa döwletlerine iberipdirler. Meselem Hytaý syýahatçysy Gan In 97-nji ýylda Pars aýlagyna çenli barypdyr. Makidoniýaly Maý Tisian bolsa, 100-nji ýylda Lançmoda çenli baryp ýetipdir. Emma, Merkezi Aziýalylar hem-de Eýranlylar hiç-haçan Hytaý bilen Wizantiýa ýa-da Hytaý bilen Ýakyn Gündogar döwletleriniň arasynda gös-göni söwda gatnaşyklarynyň bolmagyna razy bolmandyrlar. Çünki bu hereketiň “aňyrsynda” iňňän uly ykdysady syýasat ýatyrdy.

Mälim bolşy ýaly, gadymy Merwiň baş bazary tutuş şäheri dörde diýen ýaly bölüp, demirgazykdan günorta we gündogardan günbatara geçýän esasy ýollaryň ugrunda

yerleşipdirler. Bazarlaryň hyzmatyny Gäwürgalanyň demirgazyk-günbatarynda we günorta-günbatarynda ýerleşen medeni gatlagy bolmadyk açyklykdaky tekiz ýerler ýerine ýetiren bolsa gerek. Hünärmentçilik önümçiligi gadymy Merwde aýratyn jemlenipdirler. Olar baş gala bolan Erkgalanyň daşyndaky egremçede, demirgazyk bölege ýakyn ýerlerde toplum tutup otyrlar.

Parfiýa döwleti tarapyndan gözegçilik edilýän halkara söwda ýollary boýunça her dürli harytlar gatnadylypdyr. Olaryň içinde gön, demir, dürli ysly atyrlar, her dürli melhemler, gymmatbaha daşlar, senetçileriň seýrek önümleri we aýratyn hem gymmat bahalanýan hytaý ýüpekleri bolupdyr.

Ýüpegi parfiýalylar hem ulanypdyrlar, hususan-da, söweş baýdaklaryny etmek üçin ýüpek ulanylypdyr. Hytaý ýüpeginiň “Ýüpek ýoly” boýunça söwdasy b.e.öňki II asyryň ahyrynda başlanýar. Muňa, köp babatda, Çjan Szýanyň hytaý imperatorynyň tabşyrygy boýunça geçirilen ilkinji syýahaty sebäp bolupdyr.Syrderýanyň, Amyderýanyň boýlarynda we Parfiýada ýaşaýan halklar bilen Hytaýyň arasynda söwda gatnaşyklaryny ýola goýmak hakdaky teklipler gyzgyn garşylanypdyr. Halkara ugurlar boýunça söwda dolanşygynda Parfiýanyň öz önümleri uly ähmiýete eýe bolupdyr.

Parfiýalylaryň halkara söwdasyna giňden gatnaşandygyny Parfiýanyň kümüş teňňeleriniň dürli ýerlerden tapylmagam tassyklaýar. Ferganadan we Gündogar Türkmenistandan tapylan şol tapyndylar, megerem, harytlaryň meşhur “Ýüpek ýoly”

boýunça hereket edendigine, şeýle teňňeleriň orta Wolgadan tapylmagy, parfiýaly täjirleriň Wolganyň kenarlarynda oturan halklar bilen hem söwda aragatnaşyklaryny edendiklerini görkezýär.

Eftalylaryň elinde “Ýüpek ýolunyň” bir bölegi bolupdyr we şonuň ücin olaryň söwda işleri tranzit häsiýetini göteripdirler, onda şäherleriň ilaty araçylylar roluny oýnapdyr. Ýüpekden başga bu ýoldan beýleki harytlar hem daşalypdyr. Aýna, naz-nygmatlar, gymmat bahaly daşlar, deriler, kosmetiki harytlar, şeýle-de Merwde taýýarlanan ýeňil matalar satylypdyr. Hünärmentçilik önümçiligi özüniň ýokary derejesine ýetdi we sasany Eýranyň maddy medeniýetiniň ýadygärlikleri şol döwrüň hünärmenleriniň ýokary ussatlyklarynyň birnäçe nusgalaryny berdiler. Şa Hysrow Perweziň eýeçilik eden beýik hazynalarynyň hatarynda bahasy ýokary ussatlykda suratlandyrýan haly bolupdyr, ony tebigatyň janlanyş göz öňüne getirmegini döretmek üçin gyşyna köşgüň kabul ediş otagyna ýazypdyrlar. Eýrandan Hytaýa “Ýüpek ýoly” boýunça oba hojalyk önümlerini-de çykarypdyrlar: şerap, gök önümler, hozlar we ş.m. Şäherde hünärmentçilik öz alyjylaryny hünärmenleriň öz ellerinden we araçy söwdagärleriň üsti bilen alnan önümleri beripdir. Şäher hünärmentçilikleri bilen bir hatarda, şa ussahanalary hem belli bir orun eýeläpdir.

* + - 1. **Göktürkmenleriň döwleti.**

Gadymy türki taýpalarytürkmen halkynyň kemala gelmeginde ep-esli yz galdyrypdyrlar. *Altaý we Mongoliýa sebitlerindäki tapylan Orhon-Ýeniseý ýazgylarynyň türkmen dilindeligi oňa şaýatlyk edýär.* VI asyryň ortalarynda Merkezi Aziýanyň, Gazagystanyň we Altaýyň dürli taýpalary uly hanlygy- - *Göktürkmen döwletini (Türk Kaganatlygyny)* döredýärler.

*Göktürkmenler VI asyryň ortalaryna çenli Orhon, Ýeniseý derýalarynyň jülgelerinde ýaşapdyrlar. Olaryň hökümdary Bumyn han bolupdyr. Emma ol zamanda göktürkmenler güýçli žužanlar döwletine garaşly bolup, agyr salgytlary töläpdirler.*

545-nji ýylda göktürkmenler žužanlara garşy uruş yglan edipdirler. Uzaga çeken uruşda Bumyn han üstün çykýar we Žužan döwletini basyp alýar. Netijede, 552-nji ýylda oguzlardan bolan Bumyn han Göktürkmen döwletini esaslandyrýar. Özbaşdak döwleti döretmekde Bumyn hana onuň inisi Istemi han ýakyndan kömek beripdir. *Bumyn han 552-nji ýylda aradan çykýar. Sol ýyldan başlap, tä 572-nji ýyla çenli* *Bumyn hanyň kiçi ogly Kuşu han "Muhan han" lakamy bilen Göktürkmenler döwletini dolandyrýar*.

Muhan han edermen hem batyr, syýasy, diplomatik tarapdan sowatly adam bolupdyr. Muhan hanyň 553 - 560-njy ýyllarda geçiren ýörişleriniň netijesinde Sary deňiz bilen Wolga derýasynyň aralygynda ýaşan ähli çarwa taýpalar göktürkmenleriň döwletine birikdirilipdir.Şeýlelikde, Merkezi Aziýany hem öz içine alan Hytaýdan Wolga çenli aralykda uly Göktürkmenler hanlygy döreýär. Olaryň döwleti Sasanylar, Rumystan hem-de Çyn-Maçyn bilen araçäkleşipdir.

**Ilatyň kärleri we dini düşünjeleri.** Göktürkmen hanlygyna giren halklaryň bir bölegi ekerançylyk, başgalary maldarçylyk bilen meşgullanypdyrlar. Demir magdanyny gözläp, ony işläp bejermek boýunça uly tejribeli adamlar bolupdyr. Olaryň arasynda ökde demirçi, kümüşçi ussalar bolupdur. Altaý sebitindäki ussalar diňe bir demri däl, eýsem altyn, kümüş, gurşun, mis magdanlaryny hem işläpdirler. Olardan şaý-sep, ýarag, gap-gaç we öý harajatlary üçin zerur zatlary ýasapdyrlar. Demirden pyçak, palta, üzeňňi, gama, gylyç, naýza we peýkam çişleri, asma we aýakly gazanlary ýasapdyrlar.

*Göktürkmenlerde Asmana-Taňra sežde etmek we yzygiderli sadaka bermek däp bolupdyr. Soňra at çapdyrylyp, altyn-gabak atdyrmak, düýe ýaryşdyrmak ýaly dabaralar guralypdyr. Şol ýerde diňe sadaka sowulman, onda ýer-ýurt, uruş-ýaraşyk, wezipä bellemek, jeza çäresini bermek ýaly meseleler maslahatlaşylýar eken.*

O dünýä we hudaýyň gudraty baradaky düzgünleri güýçli bolupdyr. Kimdir biri ölse, hyzmatkärini, gowy görýän aýalyny, münýän atyny bile jaýlaýarlar ekeni. Adam jaýlanan ýere Kurgan (gör) diýipdirler.

Bumyn han 20 adamdan ybarat döwlet edarasyny döredipdir. Göktürkmenler döwletiniň baýdagynda möjegiň kellesiniň altyndan edilen şekili ýerleşdirilipdir. Bumyn hanyň girizen kanunlaryna görä, jenaýatyň iň ýamany dönüklik etmek, adam öldürmek, kesekiniň atyny ogurlamak, topalaň etmek bolup, şol jenaýatkärlere ölüm jezasy berlipdir.

*Göktürkmen döwletiniň Kültegin, Bilge han, Tonýukuk ýaly sowatly, akylly-başly hanlary, edermen serkerdeleri bolupdyr*. Olar döwleti güýçlendirip, agzalalygy ýeňip, goňşy döwletleriň köpüsini boýun egdirip, kuwwatly döwlete öwrüpdirler.

*Bilge han daşa ýazdyran ýazgysynda "Türkmen - oguz begleri, halk eşidiň! Üstüňden asman basmasa, aşakda ýer dilinmese, türkmen halky, iliňi-ýurduňy, töräni (kanuny) kim bozup biler?" diýip, ol kuwwatly döwletiň döränini belläpdir*.

Göktürkmenleriň goňşy ýurtlar bilen gatnaşyklary. Muhan hanyň (553 - 572 ý.) hanlyk eden döwründe Göktürkmen döwleti özüniň gülläp ösen derejesine ýetýär. 01 güýçli döwletleriň hatarynda bolup, olar bilen hemmetaraplaýyn güýç synanyşyp we bäsleşip biljek döwlete öwrülýär.

*Göktürkmenleriň hökümdarlary Wizantiýa, Hytaý, Eýran we ençeme döwletler bilen diplomatik gatnaşyklary alyp barypdyrlar*.

*Göktürkmenleriň hökümdarlary özleriniň oguz - türkmen ilinden bolandyklaryny mazar daşlaryndaky ýazgylarda, gadymy oguz dilinde ýazdyrypdyrlar. Bilge han, onuň inisi Kültegin han "Oguz ili meniň öz ilimdir" diýipdirler. Ýazgylarda dokuz oguz, sekiz oguz, üç oguz ýaly türkmen taýpalarynyň atlary agzalýar. 01 ýazgylaryň dilleri-de oguz dilidir, ýagny gadymy türkmen dilidir. Göktürkmenleriň bitewülik zamany Bumyn Kagandan başlanyp (582 ý), Muhan Kagan aradan çykandan soň tamamlanýar.*

581-nji ýylda Tobo han ölenden soňra, Göktürkmenleriň döwleti agzalalyk, duşmançylyk we gozgalaňlar sebäpli pese düşýär we iki bölege: Gündogar Göktürkmen hanlygyna hem-de Günbatar Göktürkmen hanlygyna bolünýär. Dagynyk ýurdy Hytaýdaky Tan döwleti basyp alýar we 50 ýyllap baknalykda saklap, köp halkyny gyryp ýok edýär.

682-nji ýylda Hytaý agalygyna garşy göktürkmenleriň kuwwatly gozgalaňy bolup, hytaýlylary çym-pytrak edýärler. Göktürkmenleriň öňki ady we öňki çawy gaýtadan dikeldilip başlanýar. Bu göreşe *Ilteriş han* serkerdelik edýär.

*Ilteriş han aradan çykandan soň, yzynda 2 sany ýaşajyk ogly galýar (Mogilýan we Kültegin). Olaryň ornuna daýysy Gapagan han bolupdyr. 716-njy ýylda 32 ýaşynda Mogilýan kaganlyga saýlanýar. Mogilýan Bilge kagan adyny alypdyr. Bilge we Kültegin gündogarda Hytaýa, günbatarda Eýranyň we Wizantiýanyň agalygyna garşy köp söweşleri başdan geçiripdirler*.

*734-nji ýylda Bilge han aradan çykandan soň, ýurt dargamaga başlaýar. Göktürkmen hanlarynyň soňkusy Ozmuş han uýgurlaryň baştutany Moýun Çör tarapyndan öldürilýär. Moýun Çör özüne göktürkmenleriň malyny-mülküni alypdyr. Türkişynas alymlar Moýun Çörüň hem aslynyň dokuz oguz ilindendigini belleýärler. Moýun Çör 756-njy yylda Hytaýa goşun çekip, hytaý goşunlaryny ýeňýär we imperatoryň 1 ogluny, 8 gyzyny ýesir alypdyr.*

Türkmen halkynyň VI -VII asyrlardaky taryhynda bu oguz-türkmen hanlygynyň uly orny bardyr. Şol döwürde Türkmenistanyň häzirki çäklerinde oguz-türkmenleriniň ýaşan baý şäherleri, obalary bolupdyr. Eýran, Wizantiýa, Hytaý, Kiýew Rusy ýaly döwletler bilen ýakyn söwda we medeni gatnaşyklar dowam etdirilipdir.

* + - 1. **Araplaryň Türkmenistanyň ýerlerini eýelemegi. Yslam dininiň ýaýaramagy.**

Muhammet pygamber we onuň egindeşleri. *Arabystanda yslam dinini esaslandyran Muhammet Pygamber bolupdyr. Hezreti Muhammet 570-nji ýylda Arabystanyň Mekge şäherinde araplaryň küreýiş taýpasynyň haşym urugynda ýönekeý maşgalada eneden bolýar. Muhammet ýaşlykdan ýetim galypdyr we çagalyk döwründe köp kynçylyklary başdan geçiripdir. Ýaşlykdan söwda işleri bilen meşgullanyp, köp ýurtlary görüpdir, goňşy halklaryň däp-dessurlary, dini ynançlary bilen tanyş bolupdyr.*

*610-njy ýyldan başlap Muhammet pygamber Mekgede on üç ýyllap birhudaýlygy wagyz edipdir. Şeýdip, onuň töwereginde adamlar jemlenip ugrapdyrlar. Olary "musulman" (Alla boýun bolanlar), täze dini bolsa "yslam" (Alla boýun synmak) diýip atlandyryp ugrapdyrlar.*

Muhammet pygamberiň wagyzlary güýçlendigiçe, onuň hereketlerine garşylyklar hem güýçlenipdir. Şonuň üçin hem ol öz tarapdarlary bilen 622-nji ýylda Mekgeden Ýasryba (Medinä) gitmäge mejbur bolýar. Yslam taryhynda bu waka "*hijret" (göçmek)* ady bilen bellidir. Musulman senenamasynyň ýa-da ýyl hasabynyň birinji ýyly şu waka bilen aýrylmaz baglanyşyklydyr.

Medinede köp adamlar Muhammet pygamberiň yzyna eýeripdirler. Bu ýerde ýerleşmek bilen, Muhammet pygamber Mekgäni gaýdyp almak ugrunda göreşipdir. 630-njy ýylda musulmanlar araplaryň mukaddes şäheri Mekgäni eýeläpdirler. Pygamber Käbäni butparazlardan arassalapdyr we ony musulmanlaryň baş mukaddesligi diýip yglan edipdir.

Musulmanlaryň gazanan ýeňşiniň netijesinde Arabystanda, Muhammet pygamberiň baştutanlygynda bitewi musulman döwleti döräpdir. *632-nji ýylda Pygamber aradan çykýar. Onuň ýerine pygamberiň orunbasaryny - halyflary saýlap başlaýarlar. Başky halyflar Abu Bekr (632 - 634 ý), Omar (634 - 644 ý.), Osman (644- 656 ý.) we Aly (656 - 661 ý.) bolupdyrlar. Türkmenler olary "Dört Çaryýarlar" diýip atlandyrýarlar. Halyflar Muhammet Pygamberiň oruntutarlary hasaplanyp, hem dini, hem dünýewi häkimiýeti öz ellerinde jemläpdirler. Arap halyflarynyň dürli döwürlerde 3 sany paýtagty bolupdyr: Medine, Damask we Bagdat şäherleri.*

Muhammet pygamberiň iň ýakyn egindeşi, ýakyn maslahatçysy we gaýynatasy *Abu Bekr (632 - 634 ý.)* birinji halyf bolupdyr. Abu Bekr iki yyl halyflyk edipdir. Şol iki ýylyň içinde yslam dini Arabystanyň öz içinde ymykly ornaşypdyr. Abu Bekr 634-nji ýylda, 66 ýaşynyň içinde aradan çykýar.

*Ikinji halyf Omar (634 - 644 ý.) görnükli döwlet işgäri, yslama ak ýürekden hyzmat eden, adyl hökümdar bolupdyr. Omaryň häkimlik* *eden 10 ýylynyň içinde yslam Yraga, Siriýa, Müsüre, Liwiýa ýaýrapdyr. Omar 644-nji ýylda bir gul tarapyndan öldürilýär.*

Üçünji *halyf Muhammet pygamberiň giýewisi Osmandyr (644- 656 ý.).* *Osman halyflyga 70 ýaşlarynda saýlanyp, 12 ýyl häkimlik edipdir. Hezreti Osman Muhammet pygambere iberilen Gurhan sürelerini we aýatlaryny ýygnadyp, bir ýere jemläpdir. Olary doly gözden geçirip, 640-njy ýyllaryň ahyrlarynda bitewi bir Gurhan kitabyny çykarýar we halka ýaýradýar. Emma hezreti Osman hem 656-njy ýylda dildüwşüjileriň elinden heläk bolýar.*

*Dördünji halyf Muhammet pygamberiň doganoglany we gyzy Patmanyň adamsy hezreti Aly (656 - 661 ý.) bolupdyr. 01 halyflygyň paýtagtyny Medineden Yrakdaky Kufe şäherine geçiripdir. Alynyň halyflyk eden dowründe häkimlik ugrunda özara göreşler bolupdyr. Hezreti Aly 661-nji ýylda Kuf şäherindäki metjide girip barýarka, duşmanlarynyň biri ony agyr ýaralaýar. Aly aradan çykandan soň, musulmanlar şaýylar we sünnüler diýen iki topara bölünýär.*

Dördünji halyf Alynyň döwründe döwletde agzalalyk güýçlenipdir. 661-nji ýylda Aly öldürilenden soň, araplaryň Siriýadaky dikmesi Muawiýa özüni halyf diýip yglan edýär. Ol Mekgä-de, Medinä-de gitmän, Damaskda galypdyr we Omeýýalar nesilşalygyny (661 - 750 ý.) esaslandyrypdyr.

Gurhany Kerim. Muhammet pygamberiň öwüt-nesihatlary. Türkmenler Gurhany Kerimi "Gurhan" diýip atlandyrýarlar. *"Kuran" sözi arapçadan türkmençä geçirilende "okamak" diýmegi aňladýar. Din alymlarynyň aýtmagyna görä, Alla Muhammet pygambere Jebraýyl perişdäniň üsti bilen öz wahyýlaryny - habarlaryny iberip durupdyr. Muhammet pygamber şol habarlary egindeşlerine aýdyp beripdir.*

Araplaryň Merwi we Horezmi eýelemegi. Bitewi arap döwleti emele gelenden soň, täze ýerleri eýelemek we yslam dinini ýaýratmak üçin ýörişler başlanýar. Araplaryň atly goşunlary Wizantiýa tarap hüjüm edipdirler we Siriýany, Palestinany we Müsüri alypdyrlar, birneme soňrak bolsa bütin Demirgazyk Afrikanyň deňiz kenarlaryny eýeläpdirler. Şol bir wagtyň özünde Eýran hem basylyp alnypdyr. 711 - 714-nji ýyllarda araplar bütin Ispaniýany diýen ýaly alypdyrlar, diňe 732-nji ýylda Puatýeniň eteginde araplaryň hüjümleri franklar tarapyndan togtadylypdyr.

Gündogarda araplar Hind derýasynyň kenaryna ýetipdirler. Merkezi Aziýany eýeläp, arap goşunlary 751-nji ýylda Talasyň ýanynda hytaý goşunlaryny derbi-dagyn edipdirler. Şeýlelikde, yslam dini alyslara ýaýrapdyr we köp halklaryň ösüşine uly täsir edipdir. Basylyp alnan ýerlerde kuwwatly arap halyfaty kemala gelipdir.

Araplar Eýrana girende, sasanylaryň patyşasy Ýezdigert III paýtagtyny taşlap, Merwe gaçyp gelipdir we şol ýerde öldürilipdir. 651-nji ýylda araplar Türkmenistanyň günorta etraplarynda peýda bolýarlar. Horasany tutuşlygyna eýeläp, Nusaý, Abiwert, Sarahs şäherlerini gabapdyrlar. Şäher ilaty garşylyk görkezmezden boýun egip, köp mukdarda paç tölemeli bolupdyr.

Merwiň häkimi Mahyýa araplar bilen şertnama baglaşyp, 2 mln 200 müň dirhem (pul birligi), köp mukdarda galla, gul we at beripdir. Halyf Alynyň edara eden döwründe (656-661 ý.), Merwiň häkimi Kufa şäherine çagyrylypdyr. Aly oňa "Merw welaýatynyň hökümdary" diýen kepilnama - ynanç hatyny beripdir.

*639 - 643-nji ýyllarda arap serkerdesi Suweýt Ibn Mukarrak iki gezek ýöriş edip, Jurjany (Gürgeni) we Dehistany eýeläpdir*.

Muňa garamazdan, Türkmenistanyň käbir ýerlerinde birnäçe ýyllap araplara garşy söweşipdirler. 709-njy yylda Sarahsyň ilaty Nyzak Tarhanyň ýolbaşçylygynda araplara garşylyk görkezipdir. Arap goşunlary şäheri zabt edip alypdyrlar. 716-njy ýylda araplar 100 müň goşuny bilen Dehistanyň üstüne ýöriş edipdirler. Dehistanyň patyşasy Sul öz ýurduny araplara bermek islemändir. Araplar alty aýlap galany gabawda saklapdyrlar. Galany goraýjylar berk garşylyk görkezipdirler. Emma suw ýetmezçiligi Suluň araplar bilen ýaraşyk baglaşmagyna getiripdir.

Türkmenistanyň demirgazyk welaýaty bolan Horezm VIII asyryň başyna çenli özbaşdaklygyny saklapdyr. Horezmde başlanan gozgalaňlar sebäpli, horezmşa haraý isläp araplara ýüz tutupdyr. Çagyryş bilen birlikde Horezmiň paýtagty bolan Kät şäheriniň altyn açaryny iberipdir. 712-nji ýylda arap hökümdary Kuteýba Ibn Musa Merwden Horezme tarap ugraýar we ony basyp alýar. Araplar Türkmenistanyň ähli ýerlerine öz döwletiniň düzgünlerini, yslam dinini, arap dilini girizipdirler.

*Ekilýän ýerlerden alynýan salgyda - hyraç, her adam başyna alynýan salgyda jyza diýipdirler*. Musulmançylygy kabul edenleri ilkibada şol salgytlardan boşadýan ekenler*. Her welaýatda özlerine hyzmat etjek adamlara wezipe we ýer-mülk paýlap beripdirler. Ýer eýelerine "dehhanlar" diýipdirler. Deh - oba, han - oba hany diýen manysynda*. Basylyp alnan beýleki ýurtlarda bolşy ýaly, türkmenlerde hem yslamlaşdyrylmak geçirilipdir. Ilatyň yslam dinini kabul etmeginde ýöredilýän döwlet syýasafynda ikta eýeçiliginiň girizilmegi hem adamlara täsir edipdir. Ikta ýerli han-beglere, serkerdelere, döwlet emeldarlaryna ýer mülki görnüşinde berlipdir. X asyrdan başlap olara iktany satmaga, satyn almaga we miras goýmaga ygtyýar berlipdir.

*Ozal dowam edip gelen otparazçylyk (zoroastrizm), maniheýçilik, hristiançylyk, butparazçylyk dinleri yslamyň zor salmagy netijesinde kem-kemden gysylyp çykarylypdyr*.

Taňra, asmana uýýan türkmenler, musulmanlaryň uyýan Allasynyň hem asmandadygyna göz ýetirip, yslamy ak ýürek bilen kabul etmäge ýol açypdyrlar. Türkmen yslam dinini öz göwnüne jaý edip tutupdyr we ata-babalaryndan galan däp-dessurlary bilen baýlaşdyrypdyr (Öwlüýälere, keramatly ýerlere sežde etmek, pirlerden medet dilemek we ş.m.). Yslamyň hem halallyk, ynsanperwerlik, adalatlylyk ýaly gowy pikirleri türkmenleriň göwnüne jaý bolupdyr. Yslam dininiň kabul edilmegi bilen, Türkmenistanda ylmyň we medeniýetiň ösmegine uly mümkinçilikler döräpdir.

Ýerli ilatyň arap basybalyjylaryna garşy gozgalaňlary.*Abu Muslimiň gozgalaňy. Araplar Horasany, Horezmi, Mawerannahry eýelemek bilen, hökümdarlyk edip başlapdyriar. Ilat araplara dürli görnüşli salgytlary: ýer-hasyl salgydyny, jan salgydyny we başga-da birnäçe salgytlary tölemeli bolupdyrlar. Araplar uly şäherleriň daşyny gabap, boýun egmegi, yslam dinini kabul etmegi, jan salgydyny tölemegi, arap goşunyny jaý, at, ulag, azyk bilen üpjün etmegi talap edipdirler. Araplar ýerli ilatdan altyn - kümüş we gul-gymak hem ýygnapdyrlar. Ilatyň üstüne gazuw işlerini, ýol çekmekligi, gala salmaklygy hem ýükläpdirler.*

*Bu ýagdaý basylyp alnan ýerlerde araplara garşy närazylygy güýçlendiripdir. VIII asyryň 30-njy ýyllarynda Horasanda Haris ibn Sureýji araplaryň häkimiýetine garşy gozgalaň turzupdyr. Emma bu gozgalaň basylyp ýatyrylypdyr.*

Arap halyfatynyň öz içinde hem nebere göreşi ýaýbaňlanypdyr. Omeýatlar neberesi (651 - 750 ý.) bilen apbasylaryň (749 - 1258 ý.) neberesinin arasynda ýiti göreş bolupdyr. Omeýatlara garşy närazylygyň güýçlenmeginden peýdalanyp, apbasylar Merkezi Aziýada we oňa goňşy ýurtlarda wagyz-nesihat işlerini alyp barypdyrlar. Apbasylar Muhammet Pygamberiň urugyndan bolandyklary üçin, halyflyk ilkinji nobatda özlerine degişli diýip hasap edipdirler.

Öz döwrüniň görnükli diplomaty Abu Muslim apbasylaryň adyndan hereket etmek üçin 747-nji ýylda Horasana gelipdir we Merwden 20 km günbatardaky Mahuwan obasynda saklanypdyr. Orta asyr taryhçysy her gün Merwiň obalaryndan Abu Muslimiň ýanyna müňe golaý pyýada we atly goşunlaryň gelýändiklerini ýazypdyr. Bu ýerde apbasylaryň tarapdarlary ilkinji gezek öz geýimlerini gara reňke boýapdyrlar we şol gara reňk apbasylaryň nyşany hökmünde kabul edilipdir. Gozgalaňa jemi 100 müňe çenli adam gatnaşypdyr. *Abu Muslimiň gozgalaňy Merkezi Aziýada bolan gozgalaňlaryň iň ulusy hasaplanýar.*

Apbasylar gozgalaňçylary öz tarapyna çekmek umydy bilen, salgytlaryň we borçlaryň möçberini kesgitlemek, ýurdy dolandyrmak işine ýerli han-begleri çekmek, daýhanlary mejbury işlerden boşatmak ýaly wadalary beripdirler. Abu Muslim 748-nji ýylda Merwi basyp alýar. Horasanyň hökümdary gaçyp gidýär. Abu Muslim soňra Eýrana,Yraga ýöriş edip, halyf Merwan II goşunyny derbi-dagyn edýär. 750-nji ýyldaky halk gozgalaňynyň netijesinde omeýatlaryň neberesi ýykylyp, häkimiýet apbasylaryň eline geçipdir. Apbasylar halyflygyň paýtagtyny Damaskdan Bagdada geçiripdirler. Apbasylar döwründe (750 - 1258 ý.) Bagdat halyflygy ady ýörgünli bolupdyr. Emma apbasylar ozalky beren wadalarynda tapylmandyrlar. Abu Muslim Horasana häkim bellenipdir. Abu Muslim Merkezi Aziýada apbasylaryň bähbidini arap birnäçe işleri edendigine garamazdan, halyf oňa içini ynanmandyr. 755-nji ýylda Halyf Al Mansur (754 - 775 ý.) Abu Muslimi köşge çagyrypdyr we şol ýerde hem öldüripdir.

*Haşym ibn Hakimiň (Mukannanyň) gozgalaňy*. VIII asyrda Merkezi Aziýanyň köp ýerlerinde araplaryň agalygyna garşy halk gozgalaňlary bolup geçipdir. 776-njy ýylda başlanan şeýle gozgalaňlaryň birine Mukanna lakamly Haşym ibn Hekim ýolbaşçylyk edipdir. *"Mukanna" diýmek "ýüzi perdeli*" diýmegi aňladypdyr. Mukanna Abu Muslimiň goşun başlyklarynyň biri diýip çaklanylýar. Horasanda başlanan Mukannanyň gozgalaňy Mawerannahra we Sogdy ýurduna hem ýaýrapdyr. Mukannanyň tarapdarlaryna "ak lybaslylar" diýip at beripdirler. Gozgalaňa, esasan, daýhanlar we senetçiler gatnaşypdyrlar. Gozgalaňçylar deňsizligiň ýok edilmegini we araplaryň agalygyndan azat bolmagy maksat edinipdirler.

Halyf al Mähdi Merkezi Aziýa ýörite goşun ugradypdyr. Özi hem goşuna baş bolup, gozgalaňy basyp ýatyrmaga gelipdir. 760-njy ýylda Buharanyň golaýyndaky Narşah obasynda Mukannanyň "ak geýimli" nökerleri bilen araplaryň arasynda uly çaknyşyk bolupdyr. Mukanna söweşi uzaga çekdirmän ýaraşyk teklip edip, öz tarapdarlaryny öýli-öyüne dargadýar. Emma soňky ýyllarda Mukanna ýene-de gozgalaňa gaýtadan başlapdyr. 783-nji ýylda bolan söweşde Mukannanyň tarapdarlary araplardan ýeňlipdir. Diri ele salnanlary rehimsiz jezalandyrypdyrlar. Mukanna ýesir düşmejek bolup özüni oda urup ölüpdir.

VIII asyryň ortalarynda bolup geçen iki sany uly gozgalaň - Abu Muslimiň we Mukannanyň gozgalaňlary araplaryň Merkezi Aziýadaky agalygyny gowşadypdyr. Emma halk köpçüliginiň ýaşayyş-durmuşy agyr ýagdaýda galypdyr.

Türkmenistanda yslam medeniýetiniň we ylmyň gülläp ösmegi. Bolup geçen uruşlara, gozgalaňlara garamazdan, Türkmenistan arap ýurtlary we beýleki halklar bilen köp asyrlaryň dowamynda ykdysady, söwda we medeni gatnaşyklary saklap gelipdir.

IX asyrdan başlap Merw arap halyfatynyň paýtagt şäheriniň biri bolupdyr. Halyf Harun ar-Reşidiň ogly al-Mamun Merwdekä halyf diýlip yglan edilýär we 813-nji ýyldan başlap 6 ýylyň dowamynda Merw arap halyflygynyň paýtagt ornuny eýeleýär.

Merw diňe bir syýasy merkez bolman, eýsem musulman Gündogarynyň ylmy merkezi hem bolupdyr. Merwde Gündogaryň birentek uly alymlary işläpdirler. Soňra olaryň birnäçesi arap ýurtlaryna, şol sanda Bagdada gidip, medreselerde sapak beripdirler. *Merwli alymlardan hasapçy Habaş al-Hasib, geografiýaçy Jepbar ibn Ahmet al-Merwezi, matematik we şahyr Omar Haýýam, taryhçy Abdylkerim as-Samany we başgalar dünýä möçberinde tanalypdyrlar.*

*Merwde baý kitaphana bolup, onda ylmyň köp pudaklary boýunça kitaplar saklanypdyr*.

Araplaryň gelmegi bilen ýaýrap başlan yslam dini adamlara ahlak taýdan päkligi, ýetim-ýesirlere hossarlygy, ejize hemaýat etmegi, ogry-jümürlige garşy göreşmegi wagyz-nesihat beripdir. Merwde, Gürgençde, Dehistanda we beýleki ençeme şäherlerde mekdep-medreseler açylypdyr, köpsanly talyplar dini we dünýewi bilim alypdyrlar.

Araplar kitabyň gadyryny bilipdirler. Halyf al-Mamun 832-nji ýylda Bagdatda "Bilimler öýüni" döredipdir. 01 özboluşly akademiýa bolup, dürli ugurlar boýunça ylmy-tejribe işleri alnyp barlypdyr. Hat- da al-Mamun Wizantiýadan salgyt almagyň deregine kitap berilmegini sorapdyr.

Dini ymaratlaryň: medreseleriň, metjitleriň we minaralaryň salynmagy şäher gurluşygynda arassaçylyk ýagdaýynyň gowulanmagyna ýardam edipdir.

Araplaryň gelmegi bilen, Merkezi Aziýada ylmyň we medeniýetiň ösmegine giň mümkinçilikler döräpdir. Ekerançylygyň, suwaryş ulgamynyň, senetçiligiň, söwdanyň ösmegi, beýleki ýurtlar bilen söwda, medeni we diplomatik gatnaşyklaryň ösmegine ýol açylypdyr.

* + - 1. **Tahyrylar we Garahanlylar döwleti.**

Tahyrylar döwletiniň döremegi. Horasanda we Merkezi Aziýanyň basylyp alnan ýerlerinde araplaryň tabynlygyndan çykmak, özbaşdak döwlet bolmak üçin başlanan hereket güýçlenipdir. IX asyrda Bagdat halyňygynyň kuwwaty pese düşüp başlapdyr. Gozgalaňlar, agzalalyklar ýygy-ýygydan bolup durupdyr. Bagdat halyfy islese-islemese-de ýerli han-beglere eglişik etmäge mejbur bolupdyr. Emma bu hereket halyfatyň agalygynyň synmagyna we ençeme özbaşdak döwletleriň emele gelmegine getiripdir.

*Halyf Mamun 812-nji ýylda Horasanyň hökümdary edip Hyrat welaýatyndan bolan Tahyr ibn Hüseýini belläpdir. Sebäbi Tahyr halyf Mamuna doganyna garşy göreşde köp kömek beripdir. Şondan soňra Mamun ony ýokary wezipelere işe çekipdir. Tahyr Horasana gelenden bir ýyl geçip-geçmänkä garaşsyzlygyny yglan edipdir. Döwletiň paýtagty Nişapur şäheri bolupdyr. 822-nji ýylda metjitlerde juma namazynda halyfyň adyny tutmak (hutba) gadagan edilýär. Emma Tahyr tiz wagtdan halyf tarapyndan awy berlip öldürilipdir*.

Tahyr ibn Hüseýinden soň, onuň ogly Abdylla ibn Tahyr hökümdar bolýar. Onuň hökümdarlyk eden döwründe döwletiň ykdysady ýagdaýy gowulaşypdyr, hökümdar, esasan, söwda üns beripdir, söwda kerwen ýollaryny abadanlaşdyrypdyr.

Tahyr ibn Hüseýin öz ogly Abdylla raýatyndaky ilatdan salgyt ýygnanynda adalatly bolgun diýip maslahat berer ekeni: *"Daýhanlaryň göwnüne degmegin, olarsyz döwlet hazynasyna salgytdan zat girmez"* diýip öwüt-nesihat beripdir.

Abdylla Tahyrylar döwletiniň häkimligini Mawerannahra, Horezme, Gürgene hem ýöredipdir. Bu döwürde ekerançylygy giňeltmek, suwaryş desgalaryny gurmak boýunça köp işler başlanypdyr. Suwdan ýerlikli peýdalanmak kadalary barada "Kärizler hakynda kitap" işlenilip düzülipdir. Tahyrylar bilim ulgamynyň ösmegi barada alada edip, şäherlerde metjitler, mekdepler, medreseler saldyrypdyrlar. Tahyr ibn Hüseýin öz ogly Abdylla: "*Baýlyk hazynada üýşüp durany bilen girdeji getirmeýär, ony halka paýlap berseň, ajy doýrup, ýalaňajy geýindirseň, şonça-da zadyň berekedi artar"* diýip öwüt berýän ekeni.

Tahyrylaryň edara eden döwründe kerwen ýollary abadanlaşdyrylyp, birnäçe kerwensaraýlar gurlupdyr. Olaryň arasynda Dehistan, Paraw, Kufen, Daýahatyn kerwensaraýlaryny görkezmek bolar. Daýahatyn kerwensaraýy orta asyr ýazuw çeşmelerinde "*Tahyryň kerwensaraýy" diýen at bilen ýatlanylýar. Tahyrylar döwleti 873-nji ýylda Saffarylar döwletiniň zarbasy netijesinde synypdyr.*

Saffarylar döwletiniň döremegi. *Saffarylar neberesini esaslandyran Ýakup ibn Leýs (861 - 878 ý.) bolupdyr. Maglumatlara görä, Ýakup kümüş ussasy bolupdyr. «Kümüş» sözi bolsa arapça "saffar" diýmek ekeni. Şoňa görä bu dinastiýanyň adyna "Saffarylar" diýlipdir. Saffarylar ýurduň çägini giňeltmek maksady bilen, köpsanly ýörişleri gurapdyrlar.*

Ýakup ibn Leýs Bagdat halyfynyň adyndan hereket edip, Tahyrylar döwletine garşy uruşlary alyp barypdyr. 863-nji yylda Hyrady eýeläpdir we juma namazynda öz adyna hutba girizipdir. Munuň özi ýurduň hökümdarynyň ykrar edilmegi hasaplanypdyr. 873-nji ýylda Ýakup ibn Leýs Tahyrylar döwletiniň paýtagty bolan Nişapura girip, tahyrylaryň iň soňky hökümdary Muhammet Tahyry tagtdan düşürip, onuň ornuna özi geçýär. Şondan soň Ýakubyň Horasanda at-abraýy has hem ýokary göterilipdir. Bagdat halyfy Horasanda saffarylaryň barha güýçlenýändigini görse-de, aýgytly hereket edip bilmändir. 874-nji ýylda Bagdat halyfy Ýakubyň hökümdarlygyny ykrar edipdir. Sebäbi Ýakup ibn Leýsiň "gazylar" diýilýän örän berk tertip-düzgünli atly goşuny bolupdyr.

*"Yakubyň özi elmydama goşunynyň ýanynda bolup, atynyň eşigini düşenipdir, galkanyny ýassyk, baýdagyny bolsa ýorgan edinipdir" diýlip ýatlanylýar*. Saffarylaryň sany 15 müň atla ýetipdir. Goşun gullugyna daýhanlar, ýer eýeleri, hatda gullaram alnypdyr. Söweşe pilli goşun hem gatnaşýan eken. Harby güýjüne göwni ýeten Ýakup 876- njy ýylda Bagdat halyflygyny basyp almaga synanyşyp, ýöriş edipdir. Emma Bagdadyň etegindäki söweşde halyfyň goşunlary tarapyndan kül-peýekun edilipdir. Bu şowsuz ýörişden köp wagt geçmänkä, Ýakup ibn Leýs aradan çykypdyr. Tagty onuň dogany Emir ibn Leýs eýeläpdir we halyf bilen ýaraşyk baglaşypdyr.

Samanylar döwletiniň döremegi. *818-nji ýyldan başlap Mawerannahryň dürli welaýatlarynda samanylar neberesinden hökümdarlar peýda bolupdyr. Emma olar Tahyrylar döwletine tabyn ekenler. 873-nji ýylda tahyrylaryň synmagy samanylaryň özbaşdak döwlet bolmagyna amatly şert döredipdir. Döwleti Ysmaýyl ibn Ahmet (874 - 907 ý.) esaslandyrypdyr. Samanylaryň paýtagty Buhara şäheri bolupdyr*. Ysmaýyl häkimiýeti ele alandan soň, basybalyjylykly ýörişlere başlapdyr. 01 Mawerannahry Samanylar döwletine birleşdiripdir. Merkezi Aziýada agalyk etmek ugrunda samanylar bilen saffarylaryň arasynda ençeme çaknyşyklar bolupdyr. 900-nji ýylda Ysmaýyl Samany Saffarylara garşy ýöriş edip, Nişapury eýeläpdir. Emir ibn Leýsi ýesir alyp, Bagdada iberipdir we halyf ony jezalandyryp öldüripdir.

Samanylar döwletine Mawerannahrdan daşarda Horasan, Horezm hem degişli edilipdir. *X asyrda oguz türkmenleri hem yslam dinini kabul edipdir. Samanylar 100 ýyldan gowrak wagt höküm sürüpdirler. Samanylar döwründe seljuk türkmenleri yslamy kabul edip, Buharanyň golaýyndaky Nurbaýyr daglaryna göçüp gelipdirler.*

*Emma X asyryň ahyrlarynda Samany döwleti pese düşüp başlapdyr. Köşkde höküm süren göriplik, şugulçylyk, goşundaky närazylyklar Samany döwletini halys güýçden gaçyrýar. Netijede, Garahanly hany Nasyr ibn Aly Mawerannahryň görnükli adamlaryny öz tarapyna çekip, hiç hili garşylyk görmezden, 999-njy ýylda Buharany eýeleýär. 1006-njy ýylda bolsa Mahmyt Gaznalynyň goşunlary garahanlylary Buharadan kowup çykarýarlar. Öň samanylara degişli ähli şäherler Mahmyt Gaznalynyň eline geçýär*.

Samanylar döwründe Türkmenistanda hojalygyň we medeniýetiň ösüşi. Samanylaryň hökümdarlygy döwründe ýurda asudalyk aralaşyp, şäherleriň, obalaryň we söwdanyň ösmegi üçin şertler döredilipdir. Hojalygyň iň möhün pudagy suwarymly ekerançylyk bolupdyr. Etrek derýasynyň aşak akymyndaky Dehistan, Murgap jülgesi, Horezm ekerançylygyň ösen ýerleri bolupdyr. Uly ýaplar, bentler, gatlalar gurlupdyr. Merwiň suwaryş desgalaryna gözegçilik etmek we desgalary gurmak işleri bilen 10 müň adamyň meşgul bolandygy hakynda ýazylýar. Merw sebitlerinde pagta öndürilendigi sebäpli, dokmaçylyk hem ösdürilipdir. Hatda tutuş Horasandaky matalaryň hemmesine "Merw matalary" diýlen wagty-da bolupdyr.

Merwde, Abiwertde, Nusaýda, Dehistanda we Horasanda ýüpekçilige aýratyn orun berlipdir. Horezm ýerlerinde üzümçiligiň, gawun-garpyz, künji ýaly ekinleriň möhüm rol oýnandyklary barada maglumatlar bar.

Samanylaryň paýtagty Buhara yslamyň ruhy daýanç şäherlerinden biri bolupdyr. Bu şähere arap halyfatynyň köp ýerlerinden yslam taglymatçylary jemlenipdir. Dini mekdep-medreseler açylyp, halyflygyň ähli ýurtlary üçin yslamyň dürli sopuçylyk ugrundan işgärler taýýarlanypdyr. Köneürgençde we Buharada medreseler halyflygyň paýtagty Bagdatdakydan bir asyr öň açylypdyr. Musulman dini taglymaty şeýle bir ösüpdir, hatda şol döwürde halyflygyň özünde-de şeýle ýokary derejä ýetip bilmändirler.

Ylym we diniň dili hökmünde arap dili, döwlet dili we edebi dil hökmünde pars dili giňden ulanylypdyr. Merw, Buhara, Samarkant, Köneürgenç ýaly orta asyr şäherleri öz döwrüniň ylmy we medeni merkezleri bolupdyr.

Garahanly we Gaznaly türkmen döwletleri

Beýik Oguz türkmen döwleti. VIII asyrda dörän Beýik Oguz türkmen döwleti Hazar deňziniň gündogar kenarlaryndan başlap Balhaş kölüne çenli bolan aralyklarda höküm sürüpdir. Oguz türkmenleri göktaňry dinine, ýeke taňrylyga ynanypdyrlar. Oguz döwletiniň adynyň yzynda "ýabgu", "ýabgy" sözleri durýar, ol "beýik" diýen türkmen sözüni aňladýar.

"Ýabgu" adyny göterýän Oguz hökümdary Ýaňykentde oturypdyr. Şol ýer oguzlaryň gyşyna oturýan mesgenleri bolupdyr. 01 döwletde esasy iki sany ýokary wezipe bolup, birinjisi ýabgunyň wekili (weziri) - "kölerkin", ikinjisi bolsa goşun başlygy - "sübaşy" diýlip atlandyrylypdyr. Ýabgularyň möhürlerini we permanlaryny "tugrag" (tugra) diýip atlandyrypdyrlar. Döwlet işini oguzlar ýygnak geçirip, geňeş arkaly çözüpdirler. Oguz türkmen döwletiniň Ýaňykent, Jent, Ishjap, Balaj, Urdu, Sygnak, Kamak, Sauran, Süýtkent, Garajyk, Berukent we Barçynlykent atlary bilen tanalýan birnäçe şäherleri-de bolupdyr.

Oguz türkmenleri özleriniň süri-süri goýun, at, düýe ýaly mallaryny Merkezi Aziýanyň sähralyklarynda bakypdyrlar. Oturymly ilaty "ýatyk" diýip atlandyrypdyrlar. Oguzlar ekerançylyk, balykçylyk bilen birlikde senetçiligiň dürli görnüşleri bilen hem meşgul bolupdyrlar. Olaryň öndürýän ak keçeleri, halylary, kilimleri dünýä belli bolupdyr. Oguzlar keçeden, gaýyşdan ädik tikipdirler, zergärçilik bilen hem meşgullanypdyrlar. X asyrda oguzlar bilen söwda edilýän esasy söwda merkezleriniň biri Syrderýanyň orta akymynda ýerleşýän Sabran şäheri bolupdyr. 01 ýere dürli ýurtlardan täjirler gelipdirler. Oguz türkmenleriniň harytlary Mawerannahryň üsti bilen Hytaýa, Hindistana, Horezmiň üsti bilen bolsa Eýrana, Kiçi Aziýa äkidilipdir.

Oguzlar özleriniň jemgyýetçilik gurluşy boýunça 24 taýpadan (boýdan) ybarat bolup, döwleti taypa birleşigi boýunça edara edipdirler. Oguz taýpalary ikä bölünip, sag ganatynda 12 taýpa bolup, olara *"bozok*", çep ganatynda hem 12 taýpa bolup, olara *”üçok’’* diýlipdir.

Her taýpanyň ýolbaşçysy *’’beg’*’derejesini göteripdir. Döwleti edara etmäge emeldarlar şol taýpalaryň asylzadalaryndan seçilip alnypdyr.

Beýik Oguz türkmen döwleti içki agzalalyklar we goňşy döwletler bilen dörän garşylyklar sebäpli, XI asyryň başynda synypdyr.

**Garahanly türkmenleriň döwleti.** Garahanly türkmenleriň döwletini esaslandyran dokuzoguz türkmemeriniň üç taýpasy bolan *garlyk, ýagma, çigil(jyky)* taýpalary bolupdyrlar. Olaryň arasynda garlyklar esasy orun tutupdyrlar. *Garlyk hanynyň (ýabgusynyň) merkezi Çu derýasynyň boýundaky Suýab şäheri bolupdyr. Garlyklar 766-njy ýyldan 940-njy ýyla çenli Ýedisuwuň (Ýediderýanyň ) kenaryndaky ýerlerde özleriniň agalygyny ýöredipdirler. Olaryň ýurdundaky bol suwly derýalaryň boýlarynda köpsanly obalardyr şäherler bolupdyr. Garlyklar altyn, kümüş, mis känlerinde reňkli magdanlary gazyp almak işi bilen hem meşgullanypdyrlar.*

*Çigil (jyky) taypasy çarwaçylyk bilen meşgul bolup, süri-süri goýunlary we iri şahly mallary köpeldipdirler. Yssyk kölüň günorta kenarynda ýerleşen Ýar şäheri olaryň merkezi bolupdy*r.

Garahanly türkmenleriň taýpa birleşigini döreden ýagmalar Naran derýasynyň boýunda ýaşap, maldarçylyk bilen meşgullanyp, olaryň gylýal we ownuk mal surüleri köp bolupdyr.

Garahanly türkmenleriň hökümdarlarynyň ilkinjilerinden *Bilge Kül Kadyr han* Mawerannahrda hökümdarlyk edipdir. Onuň Bazar Arslan han atly uly ogly Balasagunyň hökümdary bolupdyr. Ikinji ogly Ogulçak Talasyň hany ekeni.

Garahanlylaryň döwleti güýçlenip başlan wagty Bilge Kül Kadyr döwletiniň merkezini Kaşgar şäherine geçiripdir. *Bilge Kül Kadyr han ýogalandan soň, ogly Bazar Arslan han tagta çykypdyr. Bazar Arslan hanyň ölüminden soňra, Satuk Bugra 924-nji ýylda han bolandan soň, hanlygy yslam döwleti diýip yglan edipdir. Gündogar Türküstanda we Yedisuwda türkmenlerden 200 müň öýli musulmançylygy kabul edipdir.*

*Agzalalyklar sebäpli Garahanly türkmenleriň döwleti XI asyryň ortalarynda Gündogar Garahanly türkmenleriň we Günbatar Garahanly türkmenleriň hanlyklaryna bölünipdir.*

Gündogar Garahanly türkmenleriň hanlygynyň merkezi Balasagun bolup, onuň hanlygyna Isfijap, Talas, Çaş, Kaşgar we Fergana welaýatlary giripdir. Şol hanlykda Bugra hanyň nesilleri hanlyk edipdirler. Günbatar Garahanly türkmenleriň hanlygynyň paýtagty Buhara şäheri bolup, hanlyga Mawerannahr tutuşlygyna giripdir.

Seljuk türkmenleriniň döwründe garahanlylaryň hökümdary Şemsilmülk Nasyr han bolupdyr. Soltan Alp Arslan 1072-nji ýylda 200 müň goşuny bilen Mawerannahra ýöriş edip, 24 gün diýlende Amyderýadan geçip, Barzan galasyna ýetýär. Galanyň şihnesi Ýusnp Horezmli duýdansyz ýagdaýda hanjar bilen Alp Arslany öldüripdir. Onuň mirasdüşeri Mälik şa goşuna baştutan bolup, ýörişi dowam etdirip, Samarkandy eýeläpdir.

Soltan Sanjaryň döwründe Günbatar Garahanly hanlygy Seljuk türkmenleriniň imperiýasynyň garamagynda durupdyr. 1141-nji ýyldaky Katwan söweşinde Soltan Sanjaryň ýeňilmegi netijesinde Mawerannahr Garahytaýlylaryň eline geçip, Garahanly türkmenler baknalyga düşüpdirler.

XIII asyryň başynda Günbatar Garahanly türkmenleriň döwleti gysga wagtlaýyn Köneürgenç türkmenleriniň (Horezmşalar) döwletiniň garamagynda bolupdyr. Muhammet şa Mawerannahrdan Garahytaýlylary gysyp çykarypdyr. 1212-nji ýylda Muhammet şa ägirt uly goşun bilen Samarkanda gelip, iň soňky Garahanly hökümdary bolan giýewsi Osmany öldüripdir. Şeýlelikde, Garahanly türkmenleriň döwleti dargapdyr.

Gaznaly türkmenleriň döwleti. Oguzlaryň Gaýy taypasyndan bolan *Alp tegin* Samanylar döwletinde täsirli goşunbaşy bolupdyr. Alp tegin özüniň tarapdarlary bilen 963-nji ýylda Gazna şäherini eýeleýär. Şol ýerde hem Alp tegin Gaznaly türkmenleriniň döwletini yglan edýär. Alp tegin Owganystany we Hindistanyň demirgazygyndaky welaýatlary eýeleýär. Alp tegin 963-nji ýylda aradan çykýar. Onuň ornuna ogly *Abu Yshak (963 - 966 ý.)* geçýär. Samanylar döwletiniň patyşasy Gaznaly türkmenleriň döwletini ykrar edipdir.

*977-nji ýylda döwlet başyna Söbük tegin (977 - 997 ý.) geçýär. Samanylar döwletiniň emiri Nuh I Söbük tegine "Diniň we dünýäniň howandary" diýen dereje beripdir*.

Nyzamylmülk özüniň meşhur "Syýasatnama" işinde Söbük tegine akyl-paýhasda, batyrlykda, geçirimlilikde, sahawatlylykda, takwalykda, gulluga wepalylykda taý gelip biljegiň bolmandygyny belleýär.

Söbük tegin Gaznaly türkmenleriň döwletiniň çäklerini has-da giňeldipdir. Yslam dinini ýaýratmak maksady bilen, Penjaba, Sind derýasynyň ýokary akymyndaky ýerlere ýöriş gurapdyr.

Söbük teginden soň 27 ýaşly uly ogly *Mahmut (998 - 1030 ý.)* Gaznaly türkmenleriň döwletiniň tagtyna 998-nji ýylda geçýär. Şol wagt döwletiň has güýçlenip, imperiýa derejesine ýeten döwri bolupdyr. Samanylar döwleti soltan Mahmydyň garşysyna söweşmäge gelýärler. Şol söweşde soltan Mahmyt uly ýeňiş gazanýar. Samany döwletiniň 2 müň esgeri gyrlyp, 2500 esgeri bolsa ýesir düşüpdir. *Soltan Mahmyt hiç hili garşylyk görmezden, 1006-njy ýylda Buharany eýeleýär. Bagdat halyfy soltan Mahmyda "Döwletiň sag eli we milletiň ynamdary"diýen hormatly at dakypdyr*. Şol wagta çenli beýle mertebäni, şeýle sylagy köp hökümdarlar tama eden hem bolsalar, hiç haçan şol derejä mynasyp bolup bilmändirler.

Soltan Mahmyt 17gezek Hindistana ýöriş geçiripdir. Şol ýörişleriň netijesinde Demirgazyk Hindistanyň ilatynyň köp bölegi yslam dinini kabul edipdir. Mahmyt Hindistandan köp baýlyk toplapdyr, döwlet hazynasyny baýlaşdyrypdyr. Paýtagt şäher bolan Gaznada köpsanly kaşaň ymaratlar saldyrypdyr.

1017-nji ýylda Horezmde Horezmşa garşy gozgalaň başlanýar. Horezmde bolýan ýagdaýdan habarly soltan Mahmyt 1017-nji ýylda goşun bilen Gürgenje gelip, serkerdelerinden Altyndaşa (1017 - 1032 ý.) "Horezmşa" lakamyny berip, Horezme şa edip belleýär. Horezm Gaznaly döwletine tabyn edilýär.

Soltan Mahmydyň döwründe Gaznaly döwleti Hazar deňzinden Hindi ummanynyň kenarlaryna çenli aralykda ýerleşen giň meýdany öz içine alýar. Soltan Mahmyt ömrüniň köp ýyllaryny söweş meýdanynda geçiripdir. Mahmyt Gaznaly ylma, sungata we edebiýata sahylyk bilen hemaýat edipdir. 01 Gaznada ýokary mekdebi esaslandyrýar, onuň sahylygy bilen ajaýyp edebi zehinler (olaryň arasynda Ferdöwsi hem bar) döreýär. Gazna şol döwürdäki ähli şäherlerden özüniň köşkleri we metjitleri, suwaryş we jemgyýetçilik desgalary babatda tapawutlanypdyr.

Soltan Mahmyt Gaznada 1030-njy ýylda, elli dokuz ýaşynda aradan çykýar. Şondan soň onuň ogly Masut (1030 - 1041 ý.) soltan diýlip yglan edilýär. Emma soltan Masuda kakasynyň döwründäkisi ýaly soltanlyk etmek başartmandyr. Onuň döwletiniň düzümindäki ýurtlar özbaşdaklyga başlapdyrlar. Ilki bolup Horezm Gaznalylaryň tabynlygyndan çykýar. 1036 - 1038-nji ýyllarda Seljuklar bilen Gaznalylaryň arasynda ençeme gezek söweş bolupdyr. 1040-njy ýylda Daňdanakan söweşinde seljukly serkerdeler gaznalylary ýeňipdirler. Soltan Masut Gazna tarap gaçýar. 01 Hindistana tarap ýola düşýär, emma ýolda soltanyň gaznasy talanyp, özi-de tussag edilýär we öldürilýär. Masudyň ogly Maudud Gaznada döwletiň tagtyna geçse- de, şondan soňra gaznalylar seljuk soltanlarynyň golastynda bolupdyrlar. *Gaznaly döwletiniň iň soňky hökümdary Hysrow Mälik (1160- 1186 ý.) bolupdyr.*